Előterjesztés
Fácánkert Község Önkormányzata Képviselő-testületének 

2015. február 12. napján tartandó ülésére

3. napirendi pont
Tárgy: Javaslat az avar és kerti hulladék égetésének szabályairól szóló önkormányzati rendelet megalkotására 

Előterjesztő és előadó: Orbán Zsolt polgármester 
Tisztelt Képviselő-testület! 
Fácánkert Község Önkormányzatának Képviselő-testülete az alakuló ülésén – és azt megelőzően is  – tárgyalt a kerti hulladékok égetése miatti lakossági panasz miatti önkormányzati rendeletalkotási lehetőségről. A képviselő-testület akkor úgy döntött, hogy a kérdést nem szabályozza. 

A 2014. december 4. napján tartott ülésen a képviselő-testület azonban ismét tárgyalta a kérdést, melyen így határozott:

89/2014. (XII.04.) számú képviselő–testületi határozat

az avar és kerti hulladék égetéséről szóló önkormányzati rendelet társadalmi egyeztetésre bocsátása

1.) Fácánkert Község Önkormányzatának Képviselő-testülete megtárgyalta az avar és kerti hulladék égetésének szabályairól szóló önkormányzati rendeletről szóló javaslatot. 

2.) A képviselő-testület egyetért az avar és kerti hulladék égetéséről szóló mellékelt rendelettervezettel.

3.) A képviselő-testület megbízza dr. Varga Katalin jegyzőt, hogy gondoskodjék a rendelettervezet jogszabályi előírások szerinti véleményeztetéséről, a szükséges intézkedések megtételéről, és a véleményeztetést követően a tervezetet terjessze a képviselő-testület elé.

Felelős:
dr. Varga Katalin jegyző 

Határidő:
2014. február 28.

A környezet védelmének általános szabályairól szóló 1995. évi LIII. törvény 48. § (4) bekezdés b) pontjában foglaltak szerint a települési önkormányzat képviselő-testületének hatáskörébe tartozik többek között az avar és kerti hulladék égetésére vonatkozó szabályok rendelettel történő megállapítása.

A korábbi üléseken elhangzott, hogy egy ilyen szabályozás során figyelembe kell venni a település jellegét, a falusias életmódot, annak hagyományos velejáróit. Fel kell azonban hívni a figyelmet arra, hogy a szabályozás mellőzése épp ellenkező következményekkel jár, ugyanakkor a levegő tisztaságához fűződő érdek sem sérülhet. 
A kerti hulladékégetés szabályozása során az egymással – végső soron csak látszólag – konkuráló érdekek gondos mérlegelésével kell eljárni. Érdemes külön szabályokat alkalmazni a kommunális hulladékszállítási közszolgáltatásba be nem vont ingatlanokra és az abba bevont ingatlanokra, vagyis jellemzően a lakóházas és az azon kívüli övezetre. 

A környezet védelmének általános szabályairól szóló 1995. évi LIII. törvény 48. § (3) bekezdése szerint a települési önkormányzat környezetvédelmi tárgyú rendeleteinek, határozatainak tervezetét az illetékes környezetvédelmi igazgatási szervnek véleményezésre meg kell küldeni. 
A rendelettervezetet közzétettük, arról a helyi újságban is megjelent egy felhívás, de arra vélemény nem érkezett. 
Kérem a Tisztelt Képviselő-testületet, hogy az előterjesztést vitassa meg, és hozzon döntést!
Fácánkert, 2014. november 27.







Orbán Zsolt 








polgármester

Fácánkert Község Önkormányzata Képviselő-testületének 
…/2015. (…..) önkormányzati rendelete

az avar és növényi hulladék égetéséről

Fácánkert Község Önkormányzatának Képviselő-testülete a Magyarország helyi önkormányzatairól szóló 2011. évi CLXXXIX. törvény 12. § (2) bekezdésében, a környezet védelmének általános szabályairól szóló 1995. évi LIII. törvény 46. § (1) bekezdés c) pontjában és a 48. § (4) bekezdés b) pontjában foglalt felhatalmazás alapján, az Alaptörvény 32. cikk (1) bekezdés a) pontjában meghatározott feladatkörében eljárva, az illetékes környezetvédelmi igazgatási szerv - a környezet védelmének általános szabályairól szóló 1995. évi LIII. törvény 48. § (3) bekezdése szerinti – véleményének kikérésével a következőket rendeli el:
1. A rendelet célja és hatálya

1.§ A rendelet célja az avar és kerti hulladék nyílttéri égetésére vonatkozó helyi szabályok megállapítása, melyek a levegő tisztaságának védelmét biztosítják.

2.§ A rendelet területi hatálya – a helyi jelentőségű védett természeti terület kivételével – Fácánkert község közigazgatási területére terjed ki.
3.§ A rendelet személyi hatálya Fácánkert község közigazgatási területén a természetes személyekre, a jogi személyekre és jogi személyiséggel nem rendelkező szervezetekre terjed ki.
2. Értelmező rendelkezések
4.§ E rendelet alkalmazásában avar és növényi hulladék: fanyesedék, ág, gally, fű, lomb, lábon álló növényzet, tarló és növénytermesztéssel összefüggésben keletkezett hulladék.
3. Avar és kerti hulladék égetésének szabályai

5.§ (1) A község területén az avar és kerti hulladék kezeléséről elsősorban komposztálással kell gondoskodni.
(2) Az ingatlantulajdonos a nem komposztált avar és növényi hulladékot a hulladékgazdálkodási közszolgáltatást ellátó közszolgáltatóval köteles elszállíttatni.
6.§ (1) Fácánkert község közigazgatási területén – a (2)-(3) bekezdésben foglaltak kivételével - az avar és kerti hulladék nyílttéri égetése nem engedélyezhető. 
(2) Fácánkert közigazgatási területén az avar és kerti hulladék nyílttéri égetése – vasárnap kivételével – 14.00 órától 21.00 óráig megengedett.

Záró rendelkezések

7.§ Az önkormányzati rendelet 2015. április 1. napján lép hatályba.

                     Orbán Zsolt  


                                dr. Varga Katalin 


         polgármester





      jegyző

Az önkormányzati rendelet kihirdetésének napja: ………..
                                                                                                          Dr. Varga Katalin
                                                                                                                 jegyző

